[pic] | EUROPA-KOMMISSIONEN |

Bruxelles, den 8.4.2011

KOM(2011) 186 endelig

RAPPORT FRA KOMMISSIONEN TIL EUROPA-PARLAMENTET OG RÅDET

Foreløbig evaluering af det fælles Eurostarsprogram

RAPPORT FRA KOMMISSIONEN TIL EUROPA-PARLAMENTET OG RÅDET

Foreløbig evaluering af det fælles Eurostarsprogram

BAGGRUND

Det fælles Eurostarsprogram har til formål at støtte FoU-intensive SMV’er ved at samfinansiere deres markedsorienterede forskningsprojekter og ved at tilvejebringe de nødvendige retlige og organisatoriske rammer. Det tager afsæt i et storstilet europæisk samarbejde mellem medlemsstater om anvendt forskning og innovation inden for alle teknologiske og industrielle områder. Det er blevet gennemført i alle[1] EU-medlemsstaterne samt i seks lande, der er tilknyttet det syvende rammeprogram[2], inden for rammerne af Eureka, som er en europæisk mellemstatslig organisation, der støtter aktiviteter vedrørende markedsrelevant FoU[3].

EU besluttede ved Europa-Parlamentets og Rådets afgørelse af 9. juli 2008 at bidrage til finansieringen af Eurostars[4] med op til 100 mio. EUR i perioden 2008-2013[5], hvilket svarer til højst en tredjedel af de faktiske bidrag fra medlemsstaterne og de øvrige deltagende lande. Eurekasekretariatet er ansvarlig for gennemførelsen af programmet og for at modtage, tildele og føre tilsyn med EU’s finansielle bidrag.

Ovennævnte afgørelse (i det følgende benævnt ”Eurostarsafgørelsen”) er baseret på artikel 185 i TEUF (tidligere artikel 169 i EF-traktaten), som i forbindelse med gennemførelsen af det flerårige rammeprogram gør det muligt at koordinere nationale forskningsprogrammer via en frivillig integrationsproces mellem medlemsstater, som dækker videnskabelige, forvaltningsmæssige og finansielle aspekter.

Parlamentet og Rådet henviser i Eurostarsafgørelsen især til SMV’ernes store betydning for Europas vækst og konkurrenceevne, til nødvendigheden af, at medlemsstaterne og Kommissionens arbejder på at gøre nationale og europæiske støtteprogrammer til fordel for SMV’er mere effektive og indbyrdes komplementære[6], til vigtigheden af at fremme industriel innovation (herunder forbindelser med Eureka, særligt i forhold til SMV’er) og til vigtigheden af at koordinere nationale programmer for udviklingen af et europæisk forskningsrum.

Kommissionen har i sin seneste meddelelse om flagskibsinitiativet "Innovation i EU"[7], som er vedtaget inden for rammerne af EU's nye vækststrategi "Europa 2020”[8], bekræftet, at SMV’er er vigtige, særlig de SMV’er, der har et stort vækstpotentiale, og som nemt kan udmønte de opnåede resultater i nye produkter og tjenesteydelser. De udgør rygraden i den europæiske økonomi og bidrager i høj grad til dens konkurrenceevne og vækst. Der blev fastsat en klar forpligtelse til at udforme europæiske forsknings- og innovationsprogrammer, der kan sikre nem adgang og en større inddragelse af SMV’er. For at nå dette mål henviste Kommissionen endvidere til behovet for i større grad at etablere partnerskaber med agenturer i medlemsstaterne og lade disse partnerskaber bygge på erfaringerne fra Eureka-Eurostars-initiativet.

Det Europæiske Råd har indtrængende opfordret til, at EU's instrumenter til finansiering af forskning og innovation strømlines, herunder også de instrumenter, der er rettet mod SMV’er[9]. Den nuværende støtte til SMV’er i Europa er meget fragmenteret, og Europa-Kommissionen er i færd med at revidere den overordnede tilgang. Som led i anerkendelsen af SMV'ernes vigtige rolle for fremme af innovation i Den Europæiske Union har Det Europæiske Råd anmodet Kommissionen om at undersøge muligheden for at indføre en innovationsforskningsordning for mindre virksomheder som led i den overordnede vurdering, der har til formål at imødekomme behovene hos de hastigt voksende innovative virksomheder gennem en markedsbaseret strategi.

Det foreslås i gennemgangen af EU’s budget[10], at hele viften af EU-instrumenter for forskning og innovation arbejder sammen inden for en fælles strategisk ramme for finansiering af forskning og innovation[11]. Dette forslag støttes af Det Europæiske Råd, da det gør finansieringen af forskning og innovation på nationalt plan og EU-plan mere effektiv og giver mulighed for en strømlinet finansiering, som dækker hele innovationssystemet, samt rationaliserer instrumenterne og forhindrer eventuelle overlapninger.

Eurostarsafgørelsen indeholder krav om en foreløbig evaluering to år efter programmets opstart. Denne evaluering blev gennemført af en uafhængig ekspertgruppe (”gruppen”) under ledelse af Laperrouze, tidligere medlem af Europa-Parlamentet og næstformand for ITRE-udvalget.

Den foreløbig evalueringsrapport (i det følgende benævnt ”rapporten”) indeholder en analyse af de vigtigste aspekter af Eurostarsprogrammet (operationelle og strategiske) samt både kort- og langsigtede henstillinger og bygger på omfattende dokumentation, casestudier, landerapporter og samtaler med SMV’er og interessenter. Gruppen har især set nærmere på, hvilke fremskridt der er gjort hen imod målene for Eurostars, for så vidt angår støtte til FoU-intensive SMV'er og koordinering og synkronisering af nationale forsknings- og innovationsprogrammer.

Denne rapport gør rede for Kommissionens holdninger til eksperternes vigtigste henstillinger.

FORELØBIG EVALUERING FRA DEN UAFHÆNGIGE EKSPERTGRUPPE: KOMMISSIONENS BEMÆRKNINGER

I henhold til artikel 13, stk. 2 i Eurostarsafgørelsen bør denne evaluering omfatte fremskridtene med hensyn til opfyldelsen af målene i bilag I. Denne evaluering omfatter ligeledes anbefalinger til, hvordan den videnskabelige, forvaltningsmæssige og finansielle integration kan fremmes yderligere , og navnlig en vurdering af de FoU-intensive SMV’ers formåen med hensyn til at få adgang til det fælles Eurostarsprogram og kvaliteten og effektiviteten af gennemførelsen heraf .

Gruppens rapport dækkede alle disse aspekter og indeholdt en række fakta, bemærkninger og henstillinger. Kommissionen ser hele rapporten[12] som en integreret del af den foreløbige evalueringsproces, som fastsættes i artikel 13, stk. 2. Kommissionen vil i nedenstående underafsnit derfor kun fremhæve de mest relevante resultater/henstillinger vedrørende den videre udvikling og basere sine bemærkninger herpå.

Eurostars' fremskridt hen imod sine mål

Behovet for Eurostars

Gruppen fremførte, at målgruppen for FoU-intensive europæiske SMV’er blev nået i overensstemmelse med det hovedformål, der er anført i bilag 1 til Eurostarsafgørelsen, samt at denne målgruppe udgør en bæredygtig niche set i et efterspørgselsperspektiv. Det ser ud til, at programmet med sin særlige kombination af kendetegn imødekommer FoU-intensive SMV’ers reelle behov, og det har tiltrukket så mange ansøgninger, at antallet af kvalificerede projekter overstiger de oprindelige budgetbevillinger. I betragtning af at "åben innovation"-tilgangen er hastigt på vej til at blive fælles praksis, og at FoU’s betydning for SMV’ers resultater er bredt anerkendt, mener gruppen, at behovet for internationalt FoU-samarbejde mellem SMV’erne med stor sandsynlighed vil stige. Gruppen anbefaler derfor, at Eurostars videreføres efter 2013 , og at Europa-Kommissionen i den næste udgave af Eurostarsprogrammet på baggrund af fleksibilitetsbestemmelserne udarbejder et forslag om at udvide budgettet for derved at imødekomme den stigende efterspørgsel .

Kommissionen glæder sig over SMV’ernes store interesse for Eurostars. Det bliver vigtigt at se, om denne store efterspørgsel fortsætter, og om de lande, der deltager i Eurostars, kan imødekomme den. Endvidere har størsteparten af de deltagende SMV’er på nuværende tidspunkt været involveret i international forskning, som beskrevet i kapitel 2.3. Der kan sættes spørgsmålstegn ved, om disse SMV’er udgør den tilsigtede målgruppe. Drøftelserne om den fremtidige budgetbevilling til Eurostars bør tage højde for den videre udvikling af programmet og eventuelt finde sted inden for de overordnede rammer for den fremtidige fælles strategiske ramme for finansiering af forskning og innovation og under hensyntagen til Det Europæiske Råds konklusioner af 4. februar 2011.

Eurostars’ socioøkonomiske indvirkning

Eurostarsprogrammet er forholdsvis nyt, og der er derfor kun blevet færdiggjort få projekter. Som det også er anerkendt af gruppen, er det meget vanskeligt at foretage en kvalitativ vurdering af programmets indvirkning på baggrund af foranstaltningerne vedrørende projektadditionalitet (input, output og adfærdsmæssig additionalitet), da der ikke foreligger konkrete data, eftersom de fleste data først indsamles ved afslutningen af projektet.

En nøjagtig beregning af additionalitet kræver anvendelse af de rette teknikker, hvilket forudsætter, at Eurekasekretariatet og de nationale finansieringsorganer indsamler de specifikke data, som gruppen har anført i sine henstillinger.

Kommissionen bifalder henstillingerne vedrørende resultatindikatorerne og de data, som er nødvendige for en bedre vurdering af Eurostars' indvirkninger på projektet. Kommissionen opfordrer Eurekasekretariatet til at udarbejde disse indikatorer og indsamle disse data, men på en sådan måde, at det ikke medfører en for stor rapporteringsbyrde for SMV’erne. Kommissionen vil tage henstillingerne i betragtning i forbindelse med den endelige evaluering, som i henhold til Eurostarsafgørelsen finder sted i 2013. Det er vigtigt, at man til den tid er nået frem til en bred forståelse af Eurostars' indvirkninger på de deltagende SMV’ers forretning.

Finansiering af støtteberettigede projekter

Hvad angår Eurostars' ressourcer i perioden inden 2013 , bemærkede gruppen, at den finansiering, der er til rådighed for hver enkelt indkaldelse af forslag, ikke er tilstrækkelig til at dække alle de projekter, der er godkendt i bedømmelsesfasen. Gruppen henstiller til, at Europa-Kommissionen og medlemsstaterne sørger for tilstrækkelig finansiering, så det bliver muligt at finansiere flere af de projekter, der opfylder Eurostars' bedømmelseskrav.

Kommissionen er enig i denne henstilling, for så vidt den giver mulighed for at finansiere alle de bedste projekter i henhold til princippet om den fælles pulje. Som nævnt i Eurostarsafgørelsen er det vigtigt, at ”tildelingen af midler fra Fællesskabets bidrag og de nationale budgetter, der er øremærket til de udvalgte Eurostarsprojekter, følger prioriteringslisten”. I betragtning af anvendelsen af den nuværende (ikke-centraliserede) finansieringsmodel er det imidlertid ikke sandsynligt, at et øget budget vil føre til en tilsvarende stigning i antallet af finansierede projekter. Dette vil kun ske, hvis Eurostarslandene sørger for en tilstrækkelig finansiering af alle de højst prioriterede projekter. Kommissionen bemærker endvidere, at de nuværende data om de midler, som rent faktisk er blevet udbetalt af de nationale finansieringsorganer, viser, at man indtil nu kun har anvendt en beskeden del af budgettet. Det er også nødvendigt at tage højde for den nuværende finansielle krise og dens indvirkninger på finansieringsmulighederne i mange medlemsstater.

Kommissionen foreslår derfor, at man overvejer alternative løsninger, som f.eks. at skærpe bedømmelseskriterierne i forbindelse med projekter, som foreslået af gruppen, eller at omfordele budgettet fra fremtidige udbud til de nuværende, med mulighed for at overføre ikke-udnyttede budgetter til det efterfølgende år.

Yderligere styrkelse af den videnskabelige, forvaltningsmæssige og finansielle integration

Gruppen anførte, at Eurostars på det konceptuelle plan har fremvist en høj grad af integration af nationale programmer for så vidt angår alle tre aspekter (videnskabeligt, forvaltningsmæssigt og finansielt), idet det har oprettet de vigtige organer og indført de vigtige procedurer, som der henvises til i afgørelsen.

Det er dog fortsat nødvendigt at foretage yderligere forbedringer for at sikre den ønskede integrationsgrad i forbindelse med gennemførelsen, navnlig inden for følgende områder: harmonisering af nationale finansieringssatser og -bestemmelser, synkronisering af og afkortning af den tid, der går fra forslaget er indsendt, til aftalen er underskrevet ( time-to-contrac t) samt harmonisering af rapporteringspraksisser. Disse aspekter, som især vedrører aspekter af Eurostars' gennemførelse og forvaltning, behandles i afsnit 2.4.

Gruppen anbefaler, at disse vigtige emner håndteres ved udvikling af en køreplan med målbare milepæle, som kan fremme tilsyn med og gennemførelse af integrationsprocessen, samt nedsættelse af en fast arbejdsgruppe til udveksling af god praksis.

Kommissionen tilslutter sig gruppens henstillinger med henblik på at fremskynde integrationsprocessen. Kommissionen opfordrer Eurostarslandene til at tage højde for integrationsmålsætningen i det fælles Eurostarsprogram ved at sikre en bedre harmonisering og forenkling af reglerne om støtteberettigelse samt tilpasning af finansierings- og udbetalingspraksisserne.

Gruppen har endvidere identificeret og fremsat bemærkninger til yderligere ”områder med behov for forbedringer” (jf. nedenfor), som Kommissionen mener, er afgørende for programmets succes på lang sigt, da det er selve kernen i Eurostars.

Overholdelse af Eurostarsbestemmelserne: Fælles kriterier for støtteberettigelse og undertegnelse af bilaterale aftaler

Gruppen fremsætter ingen bemærkninger til de enkelte lande, men påpeger, at Eurostars kriterier for støtteberettigelse bør anvendes i alle de deltagende lande. Intet land bør gives mulighed for at indføre betingelser for støtteberettigelse, som er mere vidtrækkende end de kriterier for støtteberettigelse, der er fastsat i Eurostarsafgørelsen. Der henstilles endvidere til, at de bilaterale aftaler med Eurekasekretariatet undertegnes af alle de nationale finansieringsorganer[13].

Kommissionen støtter fuldt ud denne henstilling til Eurekasekretariatet og Eurostarslandene. Det har høj prioritet, at de resterende bilaterale aftaler bliver undertegnet. Det bør sikres, at kriterierne for støtteberettigelse i Eurostarsafgørelsen er en nødvendig og tilstrækkelig betingelse for, at projekter kan opnå finansiering i et hvilket som helst deltagende land. Det er afgørende, at bestemmelserne i Eurostarsafgørelsen overholdes for til fulde at mobilisere programmets store potentiale, styrke dets troværdighed på lang sigt og fremme integrationsprocessen. I henhold til Eurostarsafgørelsen er det vigtigt, at der indføres et fælles sæt kriterier og et fælles sæt regler vedrørende finansiering af udvalgte projekter, som er opført på en fælles prioriteringsliste i den givne rækkefølge, og at disse kriterier og regler respekteres. Kommissionen understreger, at det er vigtigt for programmets succes på lang sigt, at denne forpligtelse efterleves fuldt ud.

Den "virtuelle fælles pulje"

Eurostars har startet programmet op på grundlag af en finansieringsmodel bygget over princippet om en ”virtuel fælles pulje”, hvilket betyder, at landene og regionerne betaler for deres egen deltagelse under de gældende nationale regler og i henhold til princippet om ”rimelig modydelse”. I henhold til uddelegeringsaftalen og som led i den finansielle integrationsproces bør sekretariatet imidlertid i forbindelse med midtvejsevalueringen foreslå konkrete foranstaltninger, der skal sikre, at målet om en “fælles pulje” kan nås.

Gruppen finder, at den virtuelle fælles pulje har fungeret som et passende princip for at organisere finansieringen af aktiviteter under Eurostars. Det bemærkes imidlertid også, at hvis et af de deltagende lande opbruger hele det øremærkede budget, kan det få negative følger for alle efterfølgende projekter, hvor deltagerne kræver finansiering fra det pågældende land.

Gruppen henstiller, at Eurostars fortsat organiseres efter princippet om en ”virtuel fælles pulje”. Det henstilles imidlertid også, at det fælles Eurostarsprogram udforsker muligheden for at tildele 10 % af de samlede øremærkede midler til en ”fælles pulje”, som skal anvendes til at finansiere projekter, der står højt på prioriteringslisten, og som risikerer ikke at blive finansieret på grund af komplikationer i det enkelte land.

Kommissionen anerkender, at en ”virtuel fælles pulje” er en fordel på dette stadie i Eurostarsprogrammet. Kommissionen er dog bekymret for, at den fortsatte anvendelse af den ”virtuelle fælles pulje” som finansieringsmodel vil kunne føre til skæve succesrater mellem Eurostarslande, som er afhængige af national finansiering, hvilket er i strid med programmets målsætning om at sikre ”lige muligheder” for SMV’er i alle lande og om at bygge fuldt ud på princippet om højst mulig kvalitet.

Som det allerede tydeligt er blevet fastslået i forbindelse med vedtagelsen af et fælles forsknings- og udviklingsprogram for Østersøen (BONUS) baseret på artikel 185 i TEUF (tidligere artikel 169 i EF-traktaten), er den ”fælles pulje” ikke et mål i sig selv, men er ikke desto mindre et middel til at sikre, at medlemsstaterne bidrager med ekspertise og indgår finansielle forpligtelser i forbindelse med alle initiativer vedrørende finansiering og samarbejde på tværs af grænserne, hvilket stadig er afgørende for virkeliggørelsen af det europæiske forskningsrum.

Kommissionen tilslutter sig derfor henstillingen om at afprøve en sådan tilgang med en delvis ”fælles pulje”, som skal være indført inden 2013. Kommissionen opfordrer Eurekasekretariatet til at foreslå andre relevante foranstaltninger med samme formål. Dette er i overensstemmelse med princippet om, at alle initiativer i henhold til artikel 185 kræver medlemsstaterne fulde finansielle og politiske engagement, og at dette er en ufravigelig betingelse for at modtage europæiske finansieringsmidler.

FoU-intensive SMV’ers mulighed for at få adgang til Eurostars

På baggrund af en indgående analyse, som især tog afsæt i undersøgelsen af registranter til Eurostars’[14] og Fællesskabets innovationsundersøgelse[15], konkluderede gruppen, at Eurostars er lettilgængeligt, reglerne er nemme at forstå for ansøgerne, udgifterne i forbindelse med at ansøge er rimelige, og værktøjerne er nemme at anvende.

Programmet synes hovedsagelig at tiltrække SMV’er, som allerede deltager i internationalt samarbejde. Selv om programmet ser ud til at have et stort potentiale for at fremme et internationalt FoU-samarbejde, som bygger på tidligere erfaringer, er der ikke meget, der tyder på, at der er indgået nye forbindelser, hvilket betyder, at programmet kun har en begrænset indvirkning på den nye generation af partnerskaber.

Gruppen henstiller, at Eurekasekretariatet og de nationale Eureka-programkoordinatorer forsøger at øge udbredelsen blandt de SMV’er, som ikke allerede har internationale forbindelser, inden 2013.

Kommissionen tilslutter sig denne henstilling, eftersom Eurostars forventes at fungere som et supplement til de instrumenter, som allerede er til rådighed for SMV’erne i forbindelse med udførelsen af international forskning, og eftersom princippet om gennemsigtighed er afgørende for programmets succes og derfor bør respekteres fuldt ud.

Kommissionen opfordrer Eurekasekretariatet og Eurostarslandene til at håndtere dette problem og finde på måder at tiltrække nye SMV’er på ved at gøre programmet lettere tilgængeligt og mere gennemsigtigt. Der bør fremover hovedsagelig fokuseres på at nå ud til SMV’er, der har den nødvendige profil, frem for at rekruttere flere SMV’er.

Kommissionen vil arbejde på at fremme interaktion og synergier med andre EU-initiativer ved at styrke netværket mellem potentielle forslagsstillere, herunder SMV’er, som er nye i forhold til international forskning.

Kvaliteten og effektiviteten af gennemførelsen af Eurostars

Som fastsat under en indirekte central forvaltningsordning er Eurekasekretariatet, der fungerer som specifik gennemførelsesstruktur, ansvarlig for forvaltningen og den operationelle/finansielle gennemførelse af Eurostars. Gruppen mener på baggrund af sin analyse af de forskellige aktiviteter i forbindelse med programgennemførelsen (indkaldelser af forslag, bedømmelse, finansiering, projektstyring, tilsyn), at processen forløber forholdsvis gnidningsfrit. Gruppen udpeger imidlertid visse områder, hvor der er behov for forbedringer, især i forbindelse med bedømmelsesprocessen: Gruppen fandt flere åbenlyst komplicerede procedurer, først og fremmest i forbindelse med tildelingen af nationale midler til projekter og dernæst i forbindelse med kontraktforhandlinger mellem godkendte ansøgere og de nationale finansieringsorganer.

Central bedømmelsesprocedure

Bedømmelsen følger en procedure i to tempi: I første omgang bedømmes projektet af de tekniske eksperter, og dernæst bedømmes det at det uafhængige bedømmelsespanel, som også foretager den overordnede prioritering af forslagene.

Hvad angår de tekniske eksperter, henstiller gruppen, at Eurekasekretariatet træffer de nødvendige foranstaltninger til at sikre, at der ved udgangen af 2013 er sket en stigning i antallet af forslag, samtidig med at der bibeholdes et højt ekspertiseniveau inden for puljen samt en bedre geografisk fordeling af eksperter i de deltagende lande .

Hvad angår det uafhængige bedømmelsespanel, henstiller gruppen, at der afsættes mere tid til, at medlemmerne af panelet kan foretage en præcis analyse af de forslag, der skal prioriteres, og så ansøgerne og de tekniske eksperter kan få en mere præcis og systematisk feedback.

Som det korrekt påpeges i rapporten, afhænger Eurostars’ succes af, at hele bedømmelsesproceduren er troværdig. I den forbindelse er følgende tre aspekter af bedømmelsesproceduren særligt vigtige: upartiskhed, kvalitet og rettidighed.

Kommissionen er helt enig i ovenstående henstillinger. Det er især vigtigt, at eksperterne har den rette ekspertise til også at kunne bedømme projekternes socioøkonomiske indvirkninger, hvilket er et af de fremtrædende kendetegn ved Eurostars.

Kommissionen minder om, at Eurostarsafgørelsen hviler på det afgørende princip om gennemsigtighed i proceduren som helhed. Den tilslutter sig derfor fuldt ud gruppens opfordring til at forbedre kvaliteten af den feedback, som bedømmelsespanelet giver ansøgerne.

Kommissionen opfordrer Eurekasekretariatet til at træffe de nødvendige foranstaltninger til at forbedre kvaliteten af bedømmelserne, lige fra rekrutteringen og udvælgelsen af eksperter, f.eks. ved at anvende et mere brugervenligt link til ansøgningsværktøjet til at blive ekspert på Eurostars offentlige websted og ved at få de nationale koordinatorer af Eurekaprogrammet til at udføre disse opgaver.

Decentraliseret finansiering – fra fristen for indsendelse af forslag til undertegnelse af aftalen -”time-to-contract”

Der findes endvidere et andet sæt operationelle henstillinger, som skal gennemføres inden 2013, og som vedrører finansieringsproceduren, hvor det nationale plan er det vigtigste plan. Gruppen mener, at gennemførelsesprocessen varierer meget fra land til land. Det er vigtigt, at der i forbindelse med Eurostars opnås en høj grad af harmonisering på tværs af landene for at sikre ensartede operationelle resultater og en forøgelse af programmets generelle effektivitet. Så snart et forslag er blevet udvalgt til finansiering, indledes forhandlingsfasen mellem den enkelte ansøger og dennes nationale finansieringsorgan. Gruppen har fundet frem til, at denne fase er den mest komplicerede.

Gruppen mener, at en afkortning af time-to-contract (defineret som den tid, der går fra fristen for indsendelse af forslag, til tilskudsaftalen er undertegnet) fortsat bør være en topprioritet for alle involverede i Eurostarsprogrammet, og de deltagende lande opfordres til at indføre de nødvendige foranstaltninger.

Gruppen foreslår også en række mulige foranstaltninger, som kan afkorte time-to-contract-perioden: en tidligere finansiel vurdering på nationalt plan, sekretariatet skal føre tilsyn med og indlede drøftelser med ”langsommere” lande, fælles og strengere frister for undertegnelse af konsortie- og tilskudsaftaler.

Kommissionen tilslutter sig ovenstående henstillinger og opfordrer Eurostarslandene til at fremskynde proceduren hos de nationale myndigheder mest muligt. Målet var, som fastsat i uddelegeringsaftalen[16] mellem Europa-Kommissionen og Eurekasekretariatet, at underskrive den individuelle tilskudsaftale med projektdeltagere senest 6 måneder efter indsendelsesfristen, ved midtvejsevalueringen af programmet. Kommissionen er fuldt ud enig med gruppen og opfordrer sekretariatet til at fortsætte med at føre tilsyn med time-to-contract-perioden, til tilskudsaftalen er undertegnet, samt til fortsat at identificere bedste praksis.

KONKLUSIONER

Eurostars har i disse første år vist sig at have et godt potentiale og være et program, der er interessant for FoU-intensive SMV’er, idet det tilskynder dem til at foretage innovation. Kommissionen vil derfor fortsat støtte programmet frem til 2013, som planlagt.

Programmet blev indledt i 2008, og de operationelle resultater kræver fortsat visse forbedringer. For at opnå dette er det nødvendigt med en væsentlig afkortning af time-to-contract-perioden.

Set i et bredere perspektiv skal integrationsprocessen i forbindelse med de nationale deltagende programmer styrkes. Eurekasekretariatet og Eurostarslandene bør derfor sætte mere massivt ind på at fremskynde harmoniseringen af de nationale bestemmelser, samtidig med at de fælles kriterier og procedurer for støtteberettigelse og bedømmelse overholdes fuldt ud.

Endelig vil Kommissionen deltage aktivt i drøftelser om en eventuel opfølgning på det nuværende Eurostarsprogram i forbindelse med den næste programmeringsperiode, uden at dette berører udarbejdelsen af den fælles strategiske ramme for finansiering af forskning og innovation og EU’s flerårige finansielle ramme, og under hensyntagen til den bredere politiske sammenhæng, som flagskibsinitiativet "Innovation i EU" og Det Europæiske Råds konklusioner af 4. februar 2011 indgår i.

[1] Eurostars omfattede oprindeligt 26 medlemsstater. Med Maltas tilslutning til Eurostars i oktober 2010 omfatter programmet nu samtlige EU-medlemsstater.

[2] Europa-Parlamentets og Rådets afgørelse nr. 1982/2006/EF af 18. december 2006 om Det Europæiske Fællesskabs syvende program for forskning, teknologisk udvikling og demonstration (2007-2013) (EUT L 412 af 30.12.2006, s. 1). De tilknyttede lande er Kroatien, Island, Israel, Norge, Schweiz og Tyrkiet.

[3] EUREKA blev oprettet af en ministerkonference med deltagelse af 17 lande og medlemmer af Europa-Parlamentet, som mødtes i Paris den 17. juli 1985.

[4] Europa-Parlamentets og Rådets beslutning nr. 743/2008/EF af 9. juli 2008 om Fællesskabets deltagelse i et forsknings- og udviklingsprogram, der gennemføres af flere medlemsstater til fordel for forsknings- og udviklingsintensive små og mellemstore virksomheder (EUT L 201 af 30.7.2008, s. 58).

[5] EU’s bidrag kommer fra FP7-budgettet, som er afsat til "Forskning til fordel for SMV’er" i særprogrammet "Kapacitet".

[6] Rådets konklusioner, 25.-26. november 2004.

[7] Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget af 6.10.2010, "Europa 2020-flagskibsinitiativ Innovation i EU", KOM(2010) 546 endelig.

[8] Meddelelse fra Kommissionen af 3.3.2010, "Europa 2020 En strategi for intelligent, bæredygtig og inklusiv vækst", KOM(2010) 2020 endelig.

[9] Konklusionerne fra Det Europæiske Råds møde den 4. februar 2011.

[10] “Gennemgang af EU’s budget” – KOM(2010) 700.

[11] Grønbog “Fra udfordringer til muligheder: Mod en fælles strategisk ramme for EU-finansiering af forskning og innovation” KOM(2011) 48.

[12] Rapporten er offentliggjort på http://ec.europa.eu/research/evaluations/index_en.cfm?pg=fp7-evidence under 'Other FP7 Panel Evaluations'.

[13] Syv bilaterale aftaler er endnu ikke underskrevet.

[14] Eurekasekretariatet iværksatte i maj 2010 en undersøgelse af registranter til Eurostar ( Eurostars Registrant Survey ), som omfattede 3 182 registranter fra første tidsfrist til tredje tidsfrist. 442 registranter besvarede undersøgelsen. Ekspertgruppen har fået adgang til resultaterne af undersøgelsen.

[15] Gruppen benyttede forskellige afsnit af Fællesskabets innovationsundersøgelse.

[16] Uddelegeringsaftalen under det fælles Eurostarsprogram ( Eurostars Joint Programme Delegation Agreement ) (30-CE-0270684/00-14) af 19.6.2009 mellem Europa-Kommissionen og Eurekasekretariatet AISB.